Broj: 711-I-2131-P-240/22-02-24

Zagreb, 29. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ivana Pandurića, pročelnika Jedinstvenog upravnog odjela Općine Marijanci, za davanjem mišljenja Povjerenstva, za davanjem očitovanja Povjerenstva,** na 169. sjednici održanoj dana 29. travnja 2022.g. donosi sljedeće

**OČITOVANJE**

**Nije suprotno odredbi članka 7. ZSSI-a da općinski načelnik uz plaću za obnašanje javne dužnosti primi naknadu stvarnih troškova prijevoza na posao i s posla, ako je to propisano općim aktom tijela javne vlasti u kojem obveznik obnaša dužnost, te da ostvari pravo na otpremninu, ukoliko to nije suprotno propisima kojima se uređuje obnašanje dužnosti čelnika jedinice lokalne samouprave.**

Obrazloženje

Zahtjev za mišljenjem podnio je Ivan Pandurić, pročelnik Jedinstvenog upravnog odjela Općine Marijanci. U Povjerenstvu zahtjev je zaprimljen 25. travnja 2022. pod poslovnim brojem 711-U-4392-P-240/22-01-1, povodom kojeg se vodi predmet broj P-240/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

Podnositelj u zahtjevu postavlja upit može li se pravo dužnosnika na isplatu troškova prijevoza na posao i s posla primjenjivati kao i u slučaju sa službenicima i namještenicima, odnosno vršiti isplata određene mjesečne naknade po radnom danu za dolazak i odlazak na posao u mjestu stanovanja te na temelju kojeg akta. Nadalje, postavio je pitanje postojanja prava na otpremninu te koliki bi iznos obveznik mogao primiti te tko donosi akt kojim se otpremnina propisuje.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo ističe da nije suprotno odredbama ZSSI-a da općinski načelnik, kao obveznik tog Zakona, ostvari pravo na naknadu troškova prijevoza na posao i s posla te otpremninu u slučaju prestanka radnog odnosa, jer se radi o naknadi stvarnih troškova te isplati kojoj je povod prestanak radnog odnosa, slijedom čega se ne radi o zabranjenim dodatnim naknadama iz članka 7. točke d) ZSSI-a.

Ukazuje se da troškovi prijevoza trebaju biti povezani sa stvarno nastalim troškovima prijevoza na posao i s posla.

Međutim, kako bi obveznici ZSSI-a uz plaću ostvarivali primitak troškova prijevoza isto mora biti propisano općim aktom tijela javne vlasti u kojem obveznik obnaša dužnost donesenim na temelju zakona, s obzirom da se na obveznike ne primjenjuje odredbe kolektivnog ugovora koji se primjenjuje na službenike i namještenike jedinica lokalne samouprave.

U odnosu na otpremninu koju bi ostvarivali općinski načelnici nakon prestanka mandata, Povjerenstvo ističe da to nije u suprotnosti s odredbama ZSSI-a, ali bi ovaj primitak općinski načelnik mogao ostvariti ukoliko to nije suprotno propisima kojima se uređuje obnašanje dužnosti čelnika jedinice lokalne samouprave, za čije je mjerodavno tumačenje nadležno Ministarstvo pravosuđa i uprave.

Također, Povjerenstvo nije ovlašteno utvrđivati na koliki bi iznos otpremnine obveznik imao pravo, kao niti visinu otpremnine, odnosno na koji će se način utvrđivati i isplaćivati troškovi prijevoza.

Sijedom navedenog, Povjerenstvo je donijelo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelju zahtjeva, putem e-maila
2. Objava na internetskoj stranici Povjerenstva
3. Pismohrana